ECF ออกหุ้นกู้ 3 ชุด อัดดบ.สูงสุด 7.25% เสนอขายสถาบัน-รายใหญ่
ECF ออกหุ้นกู้ 3 ชุด อายุ 1-3 ปี อัดดอกเบี้ย 7-7.25% เสนอขายสถาบัน-รายใหญ่ “ทริสเรทติ้ง” จัดอันดับความน่าเชื่อถือของผู้ออกหุ้นกู้ "BB+" โดยวัตถุประสงค์ชำระคืนหุ้นกู้-หนี้เงินกู้ยืม รวมทั้งเพื่อใช้สิทธิไถ่ถอนหุ้นกู้ และเงินทุนหมุนเวียน
ECF ออกหุ้นกู้ 3 ชุด อายุ 1-3 ปี อัดดอกเบี้ย 7-7.25% เสนอขายสถาบัน-รายใหญ่ “ทริสเรทติ้ง” จัดอันดับความน่าเชื่อถือของผู้ออกหุ้นกู้ "BB+" โดยวัตถุประสงค์ชำระคืนหุ้นกู้-หนี้เงินกู้ยืม รวมทั้งเพื่อใช้สิทธิไถ่ถอนหุ้นกู้ และเงินทุนหมุนเวียน
6 พ.ค. 2565

บริษัท อีสต์โคสท์เฟอร์นิเทค จำกัด (มหาชน) หรือ ECF ระบุว่า ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน ครั้งที่ 1/2565 รวมมูลค่าไม่เกิน 800 ล้านบาท
ชุดที่ 1 ครบกำหนดไถ่ถอนปี พ.ศ. 2566 อัตราดอกเบี้ยคงที่ 7.00% ต่อปี ตลอดอายุหุ้นกู้ อายุหุ้นกู้ 1 ปี ชำระดอกเบี้ยทุกๆ 3เดือน ตลอดอายุหุ้นกู้ มูลค่าเสนอขายไม่เกิน 200 ล้านบาท
ชุดที่ 2 ครบกำหนดไถ่ถอนปี พ.ศ. 2567 อัตราดอกเบี้ยคงที่ 7.15% ต่อปี ตลอดอายุหุ้นกู้ อายุหุ้นกู้ 2 ปี ชำระดอกเบี้ยทุกๆ 3เดือน ตลอดอายุหุ้นกู้ มูลค่าเสนอขายไม่เกิน 400 ล้านบาท และหุ้นกู้สำรองเพื่อเสนอขายอีกไม่เกิน 200 ล้านบาท
ชุดที่ 3 ครบกำหนดไถ่ถอนปีพ.ศ. 2568 อัตราดอกเบี้ยคงที่ 7.25% ต่อปี ตลอดอายุหุ้นกู้ อายุหุ้นกู้ 3 ปี ชำระดอกเบี้ยทุกๆ 3 เดือน ตลอดอายุหุ้นกู้ มูลค่าเสนอขายไม่เกิน 400 ล้านบาท และหุ้นกู้สำรองเพื่อเสนอขายอีกไม่เกิน 200 ล้านบาท
โดยบริษัทจะเสนอขายหุ้นกู้ดังกล่าวให้แก่ผู้ลงทุนสถาบันและ/หรือรายใหญ่ ระหว่างวันที่ 6-8 มิ.ย. 2565 โดยผู้จัดการการจัดจำหน่ายหุ้นกู้ชุดที่ 1 คือ บล.สยามเวลธ์ , ผู้จัดการการจัดจำหน่ายหุ้นกู้ชุดที่ 2 และชุดที่ 3 คือ บล.พาย บล.เอเอสแอล บล.คิงส์ฟอร์ด และ บล. สยามเวลธ์
ขณะเดียวกันบริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ “BB+”แนวโน้มอันดับเครดิต “Stable” เมื่อวันที่ 30 ก.ค. 2564
ทั้งนี้ ECF แจ้งวัตถุประสงค์การใช้เงินเพื่อ 1.ชำระคืนหุ้นกู้รุ่น ECF226A ที่จะครบกำหนดไถ่ถอนในเดือนมิ.ย. 2565 วงเงิน 290.55 ล้านบาท 2.เพื่อใช้สิทธิไถ่ถอนหุ้นกู้รุ่น ECF231A ในวันที่ 25 ก.ค. 2565 วงเงิน 225 ล้านบาท 3.เพื่อชำระหนี้เงินกู้ยืม 200 ล้านบาท และ 4.เพื่อใช้เป็นเงินทุนหมุนเวียนของบริษัทฯและบริษัทย่อยนำเงินไปซื้อวัตถุดิบและชิ้นส่วนที่ใช้ในการผลิตเฟอร์นิเจอร์ และเพื่อใช้หมุนเวียนในการดำเนินธุรกิจของบริษัทย่อย 84.45 ล้านบาท